Ego Henricus, Dei gratia Senonensis archiepiscopus, notum fieri volo tam præsentibus quam futuris quod canonici Sancti-Florentini concesserunt monachis Pontiniaci, in manu Guichardi, abbatis, quicquid habebant apud Ducheium et Creceium, pro terra, censu et decimis quæ Guiardus, clericus, habuerat apud Varginiacum et dimiserat in manu mea, concedentibus et laudantibus Seguino et Regina, uxore sua, de quibus casamentum Guiardi movebat; eo videlicet tenore ut, si in posterum tempus calumnia vel in monachos vel in canonicos surrexerit, monachi canonicos et canonici monachos invicem defendant et manuteneant quantum poterint, secundum justitiam et rationem. Hujus rei testes sunt: Herbertus Crassus; Herbertus Evroardus; Ansellus Boissel; Ansellus, filius Guiberti; Stephanus, filius Aalisæ, milites; Petrus Lombardus; Petrus de Joviniaco; Robertus Rey; Petrus Turgis; et Girardus. Actum in capitulo Sancti-Florentini, anno ab Incarnatione Domini Mº Cº XXXº VIIIº, præsentibus Bosone, decano et cantore ejusdem ecclesiæ; Willelmo Rainaldo Bugnun, Thoma et cæteris canonicis. Hanc conventionem, quamvis non interfuerim, rogatu utriusque partis sigilli mei impressione firmavi.